Dôvodová správa

Všeobecná časť:

 	Slovenská republika je zmluvnou stranou Dohovoru o zákaze vývoja, výroby, hromadenia a použitia chemických zbraní a o ich zničení (Paríž, 13. 1. 1993, č.276/1997 Z. z.) a na základe toho aj členským štátom Organizácie pre zákaz chemických zbraní (ďalej len „OPCW“), ktorú tento dohovor založil. Článok VIII ods. 48 dohovoru ustanovuje, že OPCW bude na území štátu, zmluvnej strany požívať takú právnu spôsobilosť a také výsady a imunity, ktoré sú potrebné na výkon jej poslania. Ods. 49 uvedeného článku ustanovuje, že delegáti zmluvných štátov, ako aj ich zástupcovia a poradcovia, predstavitelia, ktorí sú vymenovaní do Výkonnej rady spolu so svojimi zástupcami a poradcami, generálny riaditeľ a pracovníci OPCW požívajú také výsady a imunity, aké sú potrebné pre nezávislý výkon ich funkcií súvisiacich s OPCW. Ods. 50 dohovoru potom výslovne predpokladá, že takáto právna spôsobilosť, výsady a imunity sa majú definovať v zmluvách medzi OPCW a štátmi, zmluvnými stranami dohovoru. Tieto zmluvy na strane OPCW posudzuje a schvaľuje Konferencia v súlade s článkom VIII, ods. 21, písm. i) dohovoru. (Samotný dohovor ustanovuje nezávisle od odsekov 48 a 49 výsady a imunity generálneho riaditeľa a pracovníkov Technického sekretariátu OPCW, ktoré užívajú počas verifikačnej činnosti a tieto sú uvedené vo Verifikačnej prílohe časti II oddiele B dohovoru.) OPCW preto na základe článku VIII ods.50 dohovoru pripravila modelový typ zmluvy s jednotlivými štátmi, zmluvnými stranami o výsadách a imunitách OPCW a postupne takéto zmluvy uzaviera s jednotlivými členskými štátmi OPCW. Doteraz bolo uzavretých 13 takýchto zmlúv (z európskych štátov s Holandskom, Rakúskom, Dánskom, Gréckom,  Lotyšskom, Portugalskom, Veľkou Britániou a Bieloruskom). 

 	Slovenská republika má uzavreté zmluvy podobného charakteru, a to jednak mnohostranné, napr. Dohovor o výsadách a imunitách Organizácie Spojených národov (New York 13.2 1946, č. 52/1956 Zb.), Dohovor o výsadách a imunitách medzinárodných odborných organizácií (New York 21.11.1947, č.21/1968 Zb.), Dohoda o výsadách a imunitách Medzinárodnej agentúry pre atómovú energiu (Viedeň 1.7.1959, č. 192/1968 Zb.), Všeobecná dohoda o výsadách a imunitách Rady Európy (Štrasburg 6.11.1952, č.43/2000 Z. z.), Dohoda o výsadách a imunitách Medzinárodného tribunálu pre morské právo (New York 23.5.1997, č. 373/2002 Z.z), Protokol o výsadách a imunitách Medzinárodnej organizácie mobilných satelitných komunikácií (Londýn, 1.12.1981, č. 180/2002 Z. z.), ale aj dvojstranné, ako je napr. Dohoda medzi vládou Slovenskej republiky a Vysokým komisárom Organizácie Spojených národov pre utečencov týkajúca sa právneho štatútu, imunít a výsad UNHCR a jeho personálu v Slovenskej republike (Bratislava, 1.3.1994, č.219/1994 Z. z.), Zmluva medzi Slovenskou republikou a Organizáciou pre hospodársku spoluprácu a rozvoj o výsadách a imunitách udelených OECD (Paríž, 12.5.1995), Dohoda medzi Slovenskou republikou a Komisiou Európskych spoločenstiev o zriadení Zastúpenia Komisie Európskych spoločenstiev v Slovenskej republike a jeho výsadách a imunitách (Bratislava 16.9.1994, č. 117/1995 Z. z.). 

 	Problematika upravená dohodou nie je predmetom úpravy  práva Európskych spoločenstiev a práva Európskej únie. Preto tabuľka zhody nie je súčasťou dôvodovej správy. 

Osobitná časť

Článok 1 
Obsahuje definície pojmov, ktoré sú použité v texte dohody.

Článok 2 
Ustanovuje právnu spôsobilosť OPCW na území SR, pričom štandardná formulácia upravujúca právnu spôsobilosť medzinárodnej organizácie na území jej členského štátu je v tomto prípade obmedzená tak, že OPCW môže nadobúdať a scudzovať nehnuteľný majetok na území SR iba na účely výkonu jej činnosti podľa dohovoru (nie na akékoľvek účely).

Článok 3 
Ustanovuje nedotknuteľnosť OPCW, jej majetku, objektov a archívov určených pre úradné potreby organizácie, ďalej vyňatie z akéhokoľvek druhu finančnej kontroly a finančných moratórií, voľnú držbu a prevod finančných prostriedkov v akejkoľvek forme, oslobodenie od všetkých druhov priamych daní, cla a platieb s rovnakým účinkom ako clo, dovozných a vývozných obmedzení, pokiaľ ide o predmety určené na úradné potreby OPCW a publikácie OPCW. OPCW sa nebude spravidla domáhať oslobodenia, resp. vrátenia nepriamych daní. Ods. 7 však obsahuje možnosť, že v prípade dôležitých nákupov pre úradnú potrebu OPCW bude tejto umožnené vrátenie nepriamych daní a to v súlade s právnymi predpismi SR (má sa tu na mysli najmä vyhláška MF SR č.93/1996 Z. z. o rozsahu a spôsobe vrátenia dane z pridanej hodnoty osobám iných štátov, ktoré požívajú výhody podľa medzinárodných zmlúv v znení nesk. predp.).
 
Článok 4
Ustanovuje obvyklé výsady medzinárodnej organizácie v oblasti poštových a telekomunikačných služieb, zákaz cenzúry, právo používať šifry, kuriéra alebo zapečatenú batožinu, slobodnú vydavateľskú činnosť a vysielanie na účely určené v dohovore a nedotknuteľnosť prenášaných úradných správ (vzťahuje sa na publikácie, obrázky, videozáznamy, filmy, zvukové nahrávky a software).

Článok 5 
Zakotvuje obvyklé výsady a imunity zástupcov (predstaviteľov) štátov, zmluvných strán, spolu s ich náhradníkmi, poradcami, technickými expertmi a tajomníkmi na zasadnutiach OPCW, ako je imunita proti zadržaniu alebo zatknutiu, imunita vo vzťahu k ústnym alebo písomným výrokom alebo k činom pri výkone funkcie, nedotknuteľnosť úradných dokumentov a materiálov, nedotknuteľnosť osobnej batožiny, právo používať šifry, kuriéra alebo zapečatenú batožinu, vyňatie z prisťahovaleckých obmedzení a registrácie cudzincov. V článku sa zdôrazňuje povinnosť privilegovaných osôb dodržiavať vnútroštátne právne predpisy SR. Uvedené výsady a imunity sa netýkajú štátnych občanov SR.

Článok 6
Zakotvuje obvyklé výsady a imunity pre úradníkov OPCW pri iných činnostiach, ako sú verifikačné úlohy na základe dohovoru súvisiace s cieľmi v dohovore, a to imunitu proti zadržaniu, zatknutiu a zaisteniu osobnej batožiny, nedotknuteľnosť úradných dokumentov a materiálov, imunitu vo vzťahu k ústnym alebo písomným výrokom alebo k činom pri výkone úradnej funkcie, oslobodenie od dane z príjmov od OPCW, vyňatie z prisťahovaleckých obmedzení a registrácie cudzincov, devízové výhody a repatriačné mechanizmy ako diplomatickí zástupcovia. Vyňatie z povinnosti štátnej služby (brannej povinnosti) sa týka aj občanov SR, ktorých mená boli zaradené do zoznamu úradníkov OPCW generálnym riaditeľom a schválené Slovenskou republikou. Generálny riaditeľ a jeho manželský partner, príp. úradník konajúci v jeho mene, budú mať na území SR postavenie ako diplomatický zástupca. 

Článok 7
Zakotvuje obvyklé výsady a imunity pre expertov pracujúcich pre OPCW, ako je imunita proti zadržaniu, zatknutiu a zaisteniu osobnej batožiny, nedotknuteľnosť úradných dokumentov a materiálov, imunita vo vzťahu k ústnym  alebo písomným výrokom alebo k činom pri výkone úradnej funkcie, právo používať šifry, kuriéra alebo zapečatenú batožinu, devízové výhody aké sa poskytujú diplomatickým zástupcom.
 
Článok 8 
Obsahuje obvyklý postup pri zneužití výsad a imunít, vrátane konzultácií s OPCW. V prípade, že k zneužitiu výsad a imunít došlo mimo výkonu úradnej funkcie, možno úradníka alebo experta OPCW administratívne vyhostiť, vyžaduje sa pritom súhlas ministra zahraničných vecí (v zmysle zákona č.48/2002 Z .z. o pobyte cudzincov rozhoduje priamo minister zahraničných vecí). Generálny riaditeľ OPCW má právo zúčastniť sa konania o vyhostení. Text článku je štandardný ako v prípade zneužitia výsad alebo imunít úradníkom inej medzinárodnej organizácie.

Článok 9 
Upravuje cestovné doklady, úradníci OPCW môžu na jeho základe používať ako cestovný doklad laissez-passer OSN; obsahuje ďalej záväzok pre SR neklásť prekážky pri vstupe, tranzite alebo výstupe privilegovaných osôb z územia SR, žiadosti o víza sa majú vybavovať čo najrýchlejšie, pokiaľ ich sprevádza potvrdenie generálneho riaditeľa OPCW, že ide o cestu na úradné účely OPCW. 

Článok 10 
Upravuje riešenie sporov. Pokiaľ nebude spor o interpretáciu alebo vykonávanie tejto dohody vyriešený vzájomnými rokovaniami, bude predložený arbitrážnemu tribunálu zloženému z troch arbitrov, pričom spor sa má riešiť podľa Opčných pravidiel Stáleho arbitrážneho dvora pre arbitráže zahŕňajúce štáty a medzinárodné organizácie. Rozhodnutie tribunálu je pre OPCW a SR konečné a záväzné.

Článok 11 
Ustanovuje výklad dohody v súlade s úlohami OPCW vyplývajúcimi z dohovoru. Osobitne sa tiež upravuje, že táto dohoda sa nedotýka výsad a imunít, ktoré už udelil dohovor.

Článok 12 
Obsahuje záverečné ustanovenia, podľa ktorých zmluva nadobudne platnosť 30-tym dňom po dni uloženia ratifikačnej listiny SR u generálneho riaditeľa OPCW. Zmluva sa uzaviera na neurčitú dobu, pokiaľ je SR zmluvnou stranou dohovoru. Akákoľvek zmena zmluvy vyžaduje  dohodu zmluvných strán.